गुरदासपुर। बॉर्डर जोन अमृतसर ने ट्रैफिक में सुधार के लिए 2015 में रूल्स तोड़ने वाले 67952 लोगों के चालान काटकर 2.19 करोड़ जुर्माना वसूला। आईजी बॉर्डर जोन लोकनाथ आंगरा ने बताया कि पुलिस को दैनिक भास्कर के ट्रैफिक महाअभियान से काफी प्रेरणा मिली। बॉर्डर जोन पुलिस ने 73 ब्लैक स्पॉट ढूंढे हैं, जहां ज्यादा हादसे होते हैं।
हादसों को रोकने के लिए एक्सक्लूसिव ट्रैफिक मेनेजमेंट प्लान जारी किया गया है। 2014 में जहां सड़क हादसों में 521 जानें गई थीं, वहीं 2015 में यह संख्या 445 है। पुलिस जवानों ने हादसों में जख्मी 697 लोगों को अस्पताल पहुंचाया। सेंसटिव प्वाइंट्स पर सही योजनाबंदी से 76 लोगों की जान बचाई गई। बॉर्डर जोन पुलिस 316 किमी. की भारत-पाक सीमा पर पैरा मिल्ट्री फोर्सेज के साथ कंधे से कंधा मिलाकर काम कर रही है। बॉर्डर जोन में सरकार 41 सुविधा सेंटर और सांझ केंद्र चला रही है। इनमें 2.6 लाख लोगों को सुविधाएं दी गईं।
नए प्रोजेक्ट लांच: आईजी ने बताया कि सीएम बादल ने चोला साहिब में 10 दिसंबर को पुलिस स्टेशन की नई बिल्डिंग का शिलान्यास किया। इसके अलावा सिटी पुलिस स्टेशन तरनतारन के लिए 2 करोड़ ग्रांट देने का ऐलान किया है। तरनतारन पुलिस लाइन में बैरकों के लिए 12 लाख और पुलिस स्टेशन मेहता की बाऊंडरी वॉल के लिए 5 लाख रुपए मंजूर किए गए।
hin_Deva hin_Deva hin_Deva